Document ID: 32015D0474

A BIZOTTSÁG (EU) 2015/474 VÉGREHAJTÁSI HATÁROZATA
(2015. március 18.)
a Kínából származó, egyes áruk szállításához ténylegesen használt fa csomagolóanyagra vonatkozó felügyeletről, növény-egészségügyi ellenőrzésekről és meghozandó intézkedésekről szóló 2013/92/EU végrehajtási határozat módosításáról
(az értesítés a C(2015) 1684. számú dokumentummal történt)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre (1) és különösen annak 16. cikke (3) bekezdésének negyedik mondatára,
mivel:
(1)
A 2013/92/EU bizottsági végrehajtási határozat (2) a Kínából származó, egyes áruk szállításához ténylegesen használt fa csomagolóanyagra vonatkozó felügyeletről, növény-egészségügyi ellenőrzésekről és meghozandó intézkedésekről rendelkezik.
(2)
A 2013/92/EU végrehajtási határozat alkalmazása során nyilvánvalóvá vált, hogy a Kínából származó, egyes áruk szállításához használt fa csomagolóanyag továbbra is növény-egészségügyi kockázatot jelent az Unió számára. A szóban forgó határozatot ezért 2017. március 31-ig továbbra is alkalmazni kell.
(3)
A tagállamok által elvégzett növény-egészségügyi ellenőrzések kimutatták, hogy a Kínából származó, pala-, mázas kerámia áruk, valamint síkhengerelt vas- és ötvözetlen acél termékek szállításához használt fa csomagolóanyag károsító szervezetekkel, különösen az Anoplophora glabripennis (Motschulsky) szervezettel fertőzött. A 2013/92/EU végrehajtási határozatnak ezért ezekre az árukra is ki kell terjednie.
(4)
A 2014/78/EU bizottsági végrehajtási irányelv (3) törölte a 2000/29/EK irányelv IV. melléklete A. része I. szakaszának 8. pontját. Ezért a 2013/92/EU végrehajtási határozat 3. és 4. cikkében a szóban forgó 8. pontra vonatkozó hivatkozásokat el kell hagyni.
(5)
A tapasztalat azt mutatja, hogy tekintettel az ezen határozat hatálya alá tartozó egyes áruk növény-egészségügyi kockázatára, valamint arra, hogy valamennyi áru egyenlő módon történő eredményes és hatékony ellenőrzéséhez biztosítani kell a források arányos elosztását, elegendő, ha a növény-egészségügyi ellenőrzések gyakorisága legalább 15 %-os. Ezért egyes áruk esetében a növény-egészségügyi ellenőrzések gyakoriságát 90 %-ról 15 %-ra kell csökkenteni.
(6)
A tapasztalatok szerint ahhoz, hogy a kínai nemzeti növényvédelmi szervezetnek további részletekkel lehessen szolgálni a fa csomagolóanyag miatt feltartóztatott szállítmányokról, a tagállamoknak jelenteniük kell a nem megbízható jelölések forrásainak azonosításához szükséges információkat, valamint azt, hogy egy adott jelölés mely okok miatt minősül helytelennek.
(7)
Annak érdekében, hogy biztosítani lehessen az összhangot a 2014. október 1. és 2015. március 31. közötti időszakban végrehajtott növény-egészségügyi ellenőrzések és az azokról való jelentéstétel között, helyénvaló átmeneti intézkedéseket előírni a szóban forgó időszakra.
(8)
Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
ELFOGADTA EZT A HATÁROZATOT:
1. cikk
A 2013/92/EU végrehajtási határozat a következőképpen módosul:
1.
A 3. cikk első bekezdése helyébe a következő szöveg lép:
„A meghatározott áruk szállítmányainak fa csomagolóanyagát az e határozat I. mellékletében magállapított gyakorisággal alá kell vetni a 2000/29/EK irányelv 13a. cikke (1) bekezdése b) pontjának iii. alpontjában előírt növény-egészségügyi ellenőrzéseknek, annak megerősítése érdekében, hogy a fa csomagolóanyag megfelel a 2000/29/EK irányelv IV. melléklete A. része I. szakaszának 2. pontjában foglalt követelményeknek.”
2.
A 4. cikk helyébe a következő szöveg lép:
„4. cikk
Meg nem felelés esetén alkalmazandó intézkedések
Amennyiben a 3. cikkben említett növény-egészségügyi ellenőrzések azt mutatják, hogy a 2000/29/EK irányelv IV. melléklete A. része I. szakaszának 2. pontjában foglalt követelmények nem teljesülnek, vagy hogy a fa csomagolóanyag az említett irányelv I. mellékletének A. részében felsorolt károsító szervezetekkel fertőzött, az érintett tagállam a meg nem felelő fa csomagolóanyagot haladéktalanul aláveti az említett irányelv 13c. cikke (7) bekezdésében előírt intézkedések egyikének.”
3.
Az 5. cikk helyébe a következő szöveg lép:
„5. cikk
Jelentéstétel
A tagállamok a 94/3/EK bizottsági irányelv (4) sérelme nélkül a II. mellékletben szereplő sablon segítségével értesítik a Bizottságot az e határozat 2. és 3. cikke értelmében elvégzett növény-egészségügyi ellenőrzések számáról és eredményeiről, az alábbi menetrend szerint: a 2015. április 1-jétől2016. március 31-ig tartó időszakban végzett vizsgálatokról 2016. július 31-ig, a 2016. április 1-jétől2017. március 31-ig tartó időszakban végzett vizsgálatokról pedig 2017. július 31-ig tesznek jelentést.
4.
A 7. cikk második bekezdése helyébe a következő szöveg lép:
„Az 1-4. cikket 2017. március 31-ig kell alkalmazni.”
5.
Az I. és a II. melléklet e határozat mellékletének megfelelően módosul.
2. cikk
A 2014. október 1. és 2015. március 31. közötti időszakban végrehajtott növény-egészségügyi ellenőrzésekre és az azok számáról és eredményeiről való jelentéstételre a 2013/92/EU végrehajtási határozat továbbra is az ezen határozatban szereplő módosítások nélkül alkalmazandó.
3. cikk
Ennek a határozatnak a tagállamok a címzettjei.
Kelt Brüsszelben, 2015. március 18-án.

Labels: 1
8
3
6
18